Трамп и кIэныр къокI
Ар етIуанэу
зэрыхахыжынум шэч
хэлъкъым
США-м и сенатым идакъым президентым импичмент хуищIын. Езы Трамп гушыIащ: «Иджы сэ сытетынущ игъащIэкIэ»?!
Импичментыр зэрыпхымыкIам иджы куэд тражыIыхь. Экономикэм и школ нэхъыщхьэм и къудамэм и унафэщI Караганов Сергей «Аргументы и факты» газетым и упщIэхэм къарита жэуапхэм ящыщ пычыгъуэхэм щыгъуазэ фытщIыну дыхуейт.
Удэлэжьэну гугъущ
— Трамп къызэрелам дыщыгуфIыкIын хуейуэ къэплъытэрэ?
— Европэми зэрыщыту КъухьэпIэми я лъэр щIокI, ауэ Трамп тетыхукIэ Америкэр экономикэкIи къарукIи нэхъ лъэщ хъунущ, и жылагъуэр зэкIэщIэкIауэ къанэми. Ауэ иджырей Америкэм дыщигъэбийкIэ, сэ хэти фIыкIэ сыхуэупсэнукъым. ЖысIэфынур сыт щы- гъуи США-р узыдэлэжьэну гугъу къэралу къызэрынэжыну къудейрщ. АрщхьэкIэ дэлэжьэн, зэтеIыгъэн, гурыIуэным дыхущIэкъун хуейщ.
— Илъэс и пэкIэ уэ жыпIауэ щытащ Урысеймрэ США-мрэ я зэхущытыкIэхэм зауэм ижь къащIихуу щыщыта зэманыр уигу къагъэкIыжу. Иджы зауэр нэхъ къэблэгъа хьэмэрэ ар къэхъеинымкIэ щыIэ шынагъуэр нэхъ мащIэ хъуа?
— Дэ къыттеуэнымкIэ щыIэ шынагъуэр апхуэдизу инкъым, хэбгъэзыхьмэ, ар нэхъ мащIэ хъуащ. Псом хуэмыдэу зэман гъунэгъум дэ къарукIэ къыдэфIэкIыныр къэзымыгъэхъуну Iэщэ лIэужьыгъуэщIэхэр диIэ зэрыхъуам къыхэкIыу.
Ауэ, абы щыгъуэми, дунейм къыщызэпауд стратегие зэпIэзэрытыныгъэр. Ар щхьэусыгъуэ зыбжанэм къыхокI. Япэрауэ, Iэщэ лIэужьыгъуэщIэхэр къежьащ. Псалъэм папщIэ, дронхэр. Абыхэм атом бомбэхэри яхуэхьынущ. ЕтIуанэрауэ, нэмыс и лъэныкъуэкIи политикэм тещIыхьауи США-р щытыкIэ хьэлъэм ихуащ. Апхуэдэ щытыкIэр сыт щыгъуи шынагъуэщ, псом хуэмыдэу къэрал лъэщ дыдэр абы къихутамэ. США-р ипэжыпIэкIэ граждан зауэм хыхьащ зэкIэ, я насыпщи, щызэхэмыуэми. Ещанэрауэ, Iэщэхэм якIэлъыплъынымкIэ зэрызэгурыIуахэр мэкъутэж. Абыхэм я фIыгъэкIэ, мащIэми, къэралхэм дзыхь гуэрхэр зэхуащIырт. ИкIэм-икIэжым, унафэщI жыжьэрыплъэхэр, куэд зэпэзылъытыфхэр щыIэжкъым. США-м ищIэнур къыпхуэщIэнукъым, ар хабзэ гуэрми теткъым.
АрщхьэкIэ, дауи, гугъапIэфI къозыт нэщэнэхэри щыIэщ. Къапщтэмэ, ди Штаб нэхъыщхьэмрэ США-м и штабхэм я унафэщIхэм я комитетымрэ я Iэтащхьэхэм зэхуэзэу щIадзащ. Ауэ узыгъэгузавэхэр нэхъыбэщ.
— Уи тхыгъэхэм ящыщ зым къыщыхыбогъэщхьэхукI: зы къэралышхуи зауэ хуейкъым, ауэ ядернэ Iэщэ къыщамыгъэсэбэп зауэхэр къэхъуа иужькIи ахэр ядернэ зэпэщIэувэныгъэм хуэкIуэжынкIэ шынагъуэщ. США-м и дзэхэри здэщыIэ Сириер ара зи гугъу пщIыр?
— Апхуэдэ къыщыхъункIэ хъунущ Сириеми, Украинэми, дэнэ щIыпIи. ЗэпэщIэувэнури фIэкIыпIэ имыIэу Урысеймрэ США-мрэ арауэ щыткъым. США-мрэ Китаймрэ, Индиемрэ Пакистанымрэ зэжьэхэуэнкIэ зыхуэIуа щыIэкъым. Къаугъэ мащIэми къыхэкIынкIэ мэхъу. Мамырыгъэр зэкIэ зэтезыIыгъэр нэхъ къэрал лъэщхэм ядернэ Iэщэ зэраIэрщ. АрщхьэкIэ къэкIуэнур къэплъагъуну гугъущ.
Иджы дэ
къыткIэлъырежэ
— 2018 гъэм ди президентым жиIащ зихуэдэ щымыIэ Iэщэ лIэужьыгъуэщIэхэр Урысейм иIэу. А псалъэхэр сыт хуэдэу къащыщыхъуа КъухьэпIэм? Гужьея, езыхэми апхуэдэ Iэщэ лъэщхэр ящIыну я мурад?
— Дэ, дауи, жэуап къыдатыжынущ, Iэщэ лIэужьыгъуэщIэ гуэрхэри къагупсысынущ. Ауэ илъэси 10 хуэдизкIэ ди шынагъуэншагъэр къызэдгъэпэщащ, ди къэрал кIуэцIым зедгъэужьынуи Iэмал дгъуэтащ. Иджы езыхэр къыткIэлъырежэ. 2020 гъэм США-м и мурадщ псори зэхэту дунейм къэралу тетым зыхъумэжыным ахъшэу хухахынум хуэдиз езым и закъуэ зауэ Iуэхухэм тригъэкIуэдэну. Дэ къэхутэныгъэхэм доллар мелардхэр етхьэлIэмэ, американхэм доллар мелардищэхэр хухах. Ауэ а мелардищэхэр псым хокIуадэ. Сэ къызэрызгурыIуэмкIэ, Путин Владимир зи гугъу ищIа IэмэпсымэщIэхэм сэбэпыншэ ящI американхэм IэщэкIэ зызэщIэузэдэным трагъэкIуэда мелардищэхэр. Псалъэм и хьэтыркIэ, нэщанэуапIэ хъуащ абыхэм кхъухьлъатэхэр зезыхьэ я кхъухьхэр. Аращи, инагъым къикIыркъым лъэщагъыр. Дэ дощIэ зэгуэр апхуэдэ ефIэкIыныгъэм Совет Союзыр зыхуишар. Дэ дунейм къэралу тетым танкыу яIам нэхърэ нэхъыбэ диIащ. ЗыхуэкIуар фолъагъу…
— Статистикэм къызэригъэлъагъуэмкIэ, урысейхэм я процент 52-р я телъхьэщ шынагъуэншагъэм ехьэлIа IуэхухэмкIэ США-м епсэлъэным. Апхуэдэ Iэмал щыIэ?
— ЩыIэщ. КъекIуэкI Iуэхухэр зэрызэфIахыфыну Iэмалхэр къыхэтлъхьэн хуейщ. Дымыныкъуакъуэу, ефIэкIыныгъэ зэдгъэгъуэтыным дыщIэмыбэну. ИтIанэ, гува-щIэхами, зыгуэрхэмкIэ дызэгурыIуэфынущ.
«Махуэкум» и къыдэкIыгъуэр
зыгъэхьэзырар ШАЛ Мухьэмэдщ.
